ಪರಿಶ್ರಮಕ್ಕೆ ಪರ್ಯಾಯ ಇಲ್ಲ ಮಂಗಳೂರು: ಜೀವನದಲ್ಲಿ ಕನಸು ಕಾಣಬೇಕು ಮತ್ತು ಅದನ್ನು ಸಾಕಾರಗೊಳಿಸಿಕೊಳ್ಳಲು ಪರಿಶ್ರಮ ಇರಬೇಕು. ಪರಿಶ್ರಮಕ್ಕೆ ಪರ್ಯಾಯ ಇಲ್ಲ ಎಂದು ಕೋಡ್ ಕ್ರಾಫ್ಟ್ ಟೆಕ್ನಾಲಜಿಸ್ನ ಅಧ್ಯಕ್ಷ ದೀಕ್ಷಿತ್ ರೈ ಹೇಳಿದರು. ಇನ್ಸ್ಸ್ಟಿಟ್ಯೂಟ್ ಆಫ್ ಚಾರ್ಟರ್ಡ್ ಆಕೌಂಟೆಂಟ್ಸ್ ಆಫ್ ಇಂಡಿಯಾದ ಐಸಿಎಐ ವಿದ್ಯಾರ್ಥಿಗಳ ಕೌಶಲ ಉನ್ನತೀಕರಣ ಮಂಡಳಿಯ ಐಸಿಎಐ ಮಂಗಳೂರು ಶಾಖೆ ಹಾಗೂ ಸಿಕಾಸ ಮಂಗಳೂರು ಶಾಖೆಯ ಸಹಯೋಗದಲ್ಲಿ ನಗರದ ಕುದ್ಮುಲ್ ರಂಗರಾವ್ ಪುರಭವನದಲ್ಲಿ ಶುಕ್ರವಾರ ದಿಂದ ಎರಡು ದಿನ ಆಯೋಜಿಸಿರುವ ಸಿಎ ವಿದ್ಯಾರ್ಥಿಗಳ ಸಮಾವೇಶ ಉದ್ಘಾಟಿಸಿ ಅವರು ಮಾತನಾಡಿದರು. ಗುರಿಯಲ್ಲಿ ಸ್ಪಷ್ಟತೆ ಮತ್ತು ಅದನ್ನು ಸಾಕಾರಗೊಳಿಸುವ ಬದ್ಧತೆ ಇದ್ದರೆ, ಯಾವುದೇ ಕ್ಷೇತ್ರದಲ್ಲಿ ಯಶಸ್ಸು ಗಳಿಸಲು ಸಾಧ್ಯ ಎಂದರು. ವೃತ್ತಿಯಲ್ಲಿ ಸಹಜವಾದ ಒತ್ತಡ ಇರುತ್ತದೆ. ಆದರೆ, ಅದನ್ನು ನಿಭಾಯಿಸುವ ಶಕ್ತಿ ಬೆಳೆಸಿಕೊಂಡರೆ, ಸಮರ್ಥವಾಗಿ ಸಂದರ್ಭವನ್ನು ಎದುರಿಸಬಹುದು. ವೃತ್ತಿ ಕೌಶಲದಲ್ಲಿ ಪರಿಣತಿ ಸಾಧಿಸುವ ಜತೆಗೆ, ಕಾಲಕಾಲಕ್ಕೆ ಅದನ್ನು ಉನ್ನತೀಕರಣ ಮಾಡಿಕೊಳ್ಳಬೇಕು. ಆಗ ಸವಾಲುಗಳನ್ನು ಅವಕಾಶವಾಗಿ ಬಳಸಿಕೊಳ್ಳಬಹುದು ಎಂದು ಹೇಳಿದರು. ಐಸಿಎಐ ಕೇಂದ್ರ ಸಮಿತಿ ಸದಸ್ಯ ಕೋತಾ ಶ್ರೀನಿವಾಸ್ ಮಾತನಾಡಿ, ವೃತ್ತಿ ಕ್ಷೇತ್ರದಲ್ಲಿ ಹೊಸತನ, ಪರಿವರ್ತನೆ ನಿರಂತರವಾಗಿ ಆಗುತ್ತಿರುವ ಕಾಲಘಟ್ಟದಲ್ಲಿ ನಾವಿದ್ದೇವೆ. ಬದಲಾವಣೆಗೆ ಹೊಂದಿಕೊಂಡು ಹೊಸ ಜ್ಞಾನ ಪಡೆಯುವ ಹಸಿವು ನಿರಂತರವಾಗಿ ಇರಬೇಕು ಎಂದರು. ಐಸಿಎಐ ಗೀತಾ ಎ.ಬಿ. ಅತಿಥಿಯಾಗಿದ್ದರು. ಐಸಿಎಐ ಮಂಗಳೂರು ಶಾಖೆಯ ಅಧ್ಯಕ್ಷ ಪ್ರಸನ್ನ ಶೆಣೈ ಸ್ವಾಗತಿಸಿದರು. ಸಿಕಾಸ ಮಂಗಳೂರು ಶಾಖೆಯ ಅಧ್ಯಕ್ಷ ಡೆನಿಯಲ್ ಮಾರ್ಶ್ ಪಿರೇರಾ ಪ್ರಾಸ್ತಾವಿಕವಾಗಿ ಮಾತನಾಡಿದರು. ಐಸಿಎಐ ಮಂಗಳೂರು ಶಾಖೆಯ ಕಾರ್ಯದರ್ಶಿ ಗೌತಮ್ ಪೈ ಡಿ., ಸಿಕಾಸ ಕಾರ್ಯದರ್ಶಿ ಆನ್ಸಿಟಾ ಗೋನ್ಸಾಲ್ವಿಸ್ ಉಪಸ್ಥಿತರಿದ್ದರು.